Phthisis
Phthisis (a verbo Graeco φθίσις) aut tuberculosis est frequens et saepe mortifer morbus infectiosus, mycobacteriis variarum specierum, in hominibus plerumque Mycobacterio tuberculosis effectus. Symptomata phthisis imprimis contagione pulmonum cum tussi, sputo sanguineo nota sunt, sed phthisis non solum pulmones, sed etiam alias corporis partes appetit, cum indiciis morbi febri, sudore nocturno, deminutione ponderis, fatigatione. Communicatur per aerem, cum homines activa tuberculosi infecti tussiunt, sternuunt, vel alioquin salivam per aerem transmittunt. Plurimae infectiones asymptomaticae et latentes sunt, sed una fere e decem infectionibus latentibus postremo in morbum activum commutatur, qui, nisi curatur, plus centesimas hominum infectorum interficit. Iam anno 460 a.C.n., Hippocrates de phthise scripsit. Hodie novimus causam huius morbi esse bacterium a Roberto Koch, medico Germano, die 24 Martii anno 1882 inventum.